CELEX: 
Language: hu
Date: 2019-03-12 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2018/273 felhatalmazáson alapuló rendeletnek a Kanadából származó borok behozatala tekintetében történő módosításáról és a kiskereskedőknek a bevételezési és kiadási nyilvántartás vezetésére vonatkozó kötelezettség alóli mentesítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A Bizottság (EU) 2018/273 rendelete kiegészíti az 1308/2013/EU európai parlamenti és tanácsi rendeletet a szőlőtelepítésekre vonatkozó engedélyezési rendszer, a szőlőkataszter, a kísérőokmányok és a kapcsolódó tanúsítás, a bevételezési és kiadási nyilvántartás, a kötelező bejelentések, az értesítések és a bejelentett információk közzététele tekintetében, valamint az 1306/2013/EU európai parlamenti és tanácsi rendeletet a releváns ellenőrzések és szankciók tekintetében. Az (EU) 2018/273 felhatalmazáson alapuló rendeletet módosítani kell az Európai Unió és Kanada között megkötött, a Kanadából származó borok behozataláról szóló megállapodás 23. cikkének figyelembevétele érdekében. Módosítani kell továbbá annak érdekében, hogy a kiskereskedők szerepeljenek azon gazdasági szereplők kategóriái között, amelyek mentesülnek a borászati termékek bevételezési és kiadási nyilvántartásának vezetésére vonatkozó kötelezettség alól. 
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               Mind a 28 tagállam szakértőinek bevonásával konzultációkra került sor az egységes közös piacszervezés keretében felállított szakértői csoport ülésein. 
            
            
               A konzultációs folyamat eredményeként széles körű egyetértés alakult ki a felhatalmazáson alapuló rendelet tervezetéről.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Ez a rendelet kiegészíti Kanadával azon harmadik országok jegyzékét, amelyek a boraik behozatalához igénybe vehetik az (EU) 2018/273 felhatalmazáson alapuló rendelet 26. cikkében említett egyszerűsített eljárást. Ez a rendelet a kiskereskedőket is felveszi azon gazdasági szereplők kategóriái közé, amelyek mentesülnek az (EU) 2018/273 felhatalmazáson alapuló rendelet 28. cikkének (1) bekezdésében említett, a borászati termékekre vonatkozó bevételezési és kiadási nyilvántartás vezetésére vonatkozó kötelezettség alól.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2019.3.12.)
            
            
               az (EU) 2018/273 felhatalmazáson alapuló rendeletnek a Kanadából származó borok behozatala tekintetében történő módosításáról és a kiskereskedőknek a bevételezési és kiadási nyilvántartás vezetésére vonatkozó kötelezettség alóli mentesítéséről
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre
                  1
                és különösen annak 89. cikke a) pontjára és 147. cikke (3) bekezdésének d) pontjára,
            
            
               mivel:
            
            
               (1)Az (EU) 2018/273 felhatalmazáson alapuló bizottsági rendelet
                  2
                az importált borászati termékeknek az Unióban történő szabad forgalomba bocsátásához szükséges kísérőokmányok tekintetében megállapítja a 1308/2013/EU rendelet alkalmazására vonatkozó szabályokat. 
            
            
               (2)Az Európai Unió és Kanada közötti, a borok és szeszes italok kereskedelméről szóló megállapodás
                  3
                (a továbbiakban: a megállapodás) 23. cikke úgy rendelkezik, hogy a megállapodás VI. mellékletében felsorolt illetékes szervek egyikének felügyelete és ellenőrzése mellett előállított, Kanadából származó borok az uniós szabályok szerinti egyszerűsített tanúsítási eljárásra vonatkozó rendelkezéseknek megfelelően hozhatók be. Az (EU) 2018/273 felhatalmazáson alapuló rendelet 26. cikke értelmében a harmadik országbeli bortermelők kiállíthatják és aláírhatják a tanúsítási okmányt, feltéve, hogy egyéni engedélyt kaptak a szóban forgó harmadik országok illetékes szerveitől, és azok felügyelete alatt állnak. A megállapodás 23. cikkének végrehajtása érdekében az (EU) 2018/273 felhatalmazáson alapuló rendeletet módosítani kell oly módon, hogy tartalmazzon egy, az említett rendelet 26. cikkében meghatározott egyszerűsített eljárásnak a Kanadából származó borok Unióba történő behozatalára történő alkalmazását lehetővé tevő rendelkezést. 
            
            
               (3)Az 1308/2013/EU rendelet 147. cikkének (2) bekezdése értelmében azok a természetes és jogi személyek, akik kereskedelmi tevékenységük során borágazati termékeket tartanak, kötelesek nyilvántartást vezetni az említett termékek bevételezéséről és kiadásáról. Az (EU) 2018/273 felhatalmazáson alapuló rendelet mentességeket határoz meg e kötelezettség alól a gazdasági szereplők egyes kategóriái tekintetében. E mentességek célja, hogy a borászati termékeket kis mennyiségben értékesítő vagy készleten tartó gazdasági szereplőkre ne nehezedjen aránytalanul nagy adminisztratív teher. Ugyanakkor a mentesség nem terjed ki azokra a kiskereskedőkre, akiknek üzleti tevékenysége értelemszerűen magában foglalja a bor és must kis mennyiségben történő értékesítését. 
            
            
               (4)Az (EU) 2018/273 felhatalmazáson alapuló rendelet által hatályon kívül helyezett 436/2009/EK bizottsági rendelet
                  4
                mentességet biztosított a kiskereskedők számára a bevételezési és kiadási nyilvántartás vezetésének kötelezettsége alól. A bevételezési és kiadási nyilvántartás vezetésének kötelezettsége jelentős adminisztratív terhet jelent a kiskereskedők számára, miközben a kiskereskedőkre vonatkozó mentesség visszaállítása nem akadályozza meg a borászati termékek megfelelő nyomonkövetését. Ezért helyénvaló módosítani az (EU) 2018/273 felhatalmazáson alapuló rendeletet annak érdekében, hogy mentességet biztosítson a kiskereskedők számára a bevételezési és kiadási nyilvántartás vezetésének kötelezettsége alól.  
            
         
         
            
               (5)Mivel ez a rendelet visszaállítja a korábban a 436/2009/EK rendelet alapján biztosított mentességet, el kell kerülni, hogy a kiskereskedők kötelesek legyenek bevételezési és kiadási nyilvántartást vezetni az (EU) 2018/273 felhatalmazáson alapuló rendelet hatálybalépése és e rendelet hatálybalépése közötti időszakban. Ezért, valamint a jogbiztonság érdekében a mentességet az (EU) 2018/273 felhatalmazáson alapuló rendelet hatálybalépésétől kezdődően visszamenőleges hatállyal kell alkalmazni, 
            
            
               ELFOGADTA EZT A RENDELETET:
            
            
               1. cikk
               
            
               Az (EU) 2018/273 felhatalmazáson alapuló rendelet a következőképpen módosul: 
            
            
               1. A 28. cikk (1) bekezdése a következő c) ponttal egészül ki:
            
            
               „c) kiskereskedők.”;
            
            
               2. A VII. melléklet IV. részének B. szakasza helyébe a következő szöveg lép:
            
            
               „B. A 26. cikkben említett harmadik országok jegyzéke: 
            
            
               — Ausztrália
            
            
               — Kanada
            
            
               — Chile
            
            
               — Amerikai Egyesült Államok.”
            
            
               2. cikk
               
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Az 1. cikk 1. pontja 2018. március 3-tól alkalmazandó.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2019.3.12-án.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        Az Európai Parlament és a Tanács 1308/2013/EU rendelete (2013. december 17.) a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről (HL L 347., 2013.12.20., 671. o.).
               
               
                  
                     (2)
                  
                        A Bizottság (EU) 2018/273 felhatalmazáson alapuló rendelete (2017. december 11.) az 1308/2013/EU európai parlamenti és tanácsi rendeletnek a szőlőtelepítésekre vonatkozó engedélyezési rendszer, a szőlőkataszter, a kísérőokmányok és a kapcsolódó tanúsítás, a bevételezési és kiadási nyilvántartás, a kötelező bejelentések, az értesítések és a bejelentett információk közzététele tekintetében történő kiegészítéséről, valamint az 1306/2013/EU európai parlamenti és tanácsi rendeletnek a releváns ellenőrzések és szankciók tekintetében történő kiegészítéséről, az 555/2008/EK, a 606/2009/EK és a 607/2009/EK bizottsági rendelet módosításáról, továbbá a 436/2009/EK bizottsági rendelet és az (EU) 2015/560 felhatalmazáson alapuló bizottsági rendelet hatályon kívül helyezéséről (HL L 58., 2018.2.28., 1. o.).
               
               
                  
                     (3)
                  
                        Az egyrészről Kanada, másrészről az Európai Unió és tagállamai közötti átfogó gazdasági és kereskedelmi megállapodás (CETA) által módosított és abba belefoglalt, az Európai Közösség és Kanada közötti, a borok és szeszes italok kereskedelméről szóló 2003. szeptember 16-i megállapodás (a továbbiakban: a 2003. évi borokról és szeszes italokról szóló megállapodás) (HL L 11., 2017.1.14., 23. o.).
               
               
                  
                     (4)
                  
                        A Bizottság 436/2009/EK rendelete (2009. május 26.) a 479/2008/EK tanácsi rendeletnek a szőlőkataszter, a kötelező bejelentések, a piaci felügyelethez szükséges információgyűjtés, a borászati termékek fuvarozásához szükséges kísérőokmányok, valamint a borágazatban vezetendő nyilvántartás tekintetében történő alkalmazására vonatkozó részletes szabályok megállapításáról (HL L 128., 2009.5.27., 15. o.).